Arcadius’ regjeringstid var preget av konflikten mellom hans maktsyke kone Aelia Eudoxia og erkebiskopen av Konstantinopel, Johannes Khrysostomos. Den samtidige kirkehistorikeren Sozomenos skriver at mye av konflikten skyldtes en utsmykket sølvstatue laget til ære for Eudoxia som Khrysostomos fordømte. Ifølge Sozomenos hadde Eudoxia også kritisert erkebiskopens prekener, og fikk ham forvist. Pulcheria sørget senere for at St. Johannes’ levninger (St. Johannes døde i 407 og ble helligkåret kort tid etter) ble ført tilbake til Konstantinopel i 438 i takknemlighet for hans fromme liv.